LA UNION - Madama pay laeng a matamtaming iti Ilocos Training and Regional Medical Center (ITRMC) ditoy San Fernando City, La Union ti maysa nga empleado ti DENR idiay probinsia ti Apayao kalpasan a nadungpar ti 10-wheeler truck alas-4:00 itay parbangon.
Nabigbig ti biktima a ni Raul Castro, residente ti Claveria, Cagayan ken Community Environment and Natural Resources Officer idiay Luna, Apayao.
Iti report ti Bauang Municipal Police Station, nagtaud pay idiay probinsia ti Apayao nga agturong koma idiay Baguio City ni Castro kaduana ti uppat a dadduma pay tapno dumar-ay iti seminar.
Nagsardeng ngarud dagitoy iti igid ti kalsada iti deppaar ti Paringao, Bauang, La Union tapno aginana gapu iti atiddog a biahew, ket idi rimuar ni Castro ker apag-isu a nadungpar ti 10-wheeler truck a minaneho ni Rogelio Rasco, 62, taga Santiago City, Isabela.
Dinungpar pay ti truck ti kotse ti biktima a nakaluganan ti uppat a dadduma pay nga empleado.
Dagus met a naitaray iti ospital ni Castro nga agingga ita ket maag-agasan gapu iti sinagrapna a dunor iti kanigid a paset ti bagina, nangruna ti saka daytoy.
Inkalintegan met ni Rasco a nakaridep daytoy iti panagmanehona isu a naawanan iti kontrol iti manibela.
Kabayatanna, agtultuloy met a suksukimaten ti pulisya ti driver ti truck.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn